C 177/150
RO
Jurnalul Oficial al Uniunii Europene
17.5.2023
Miercuri, 14 decembrie 2022 (7a)
Procedurile administrative complexe, lungi și opace au un impact disproporționat asupra cetățenilor, autorităților locale și IMM-urilor, care acționează ca consumatori ai propriei energii din surse regenerabile în mod individual sau prin agregatori și comunități de energie din surse regenerabile.
Acest lucru se datorează adesea în special lipsei de experiență sau de expertiză, de resurse financiare și umane pentru a parcurge procesele de autorizare și de conectare la rețea.
Este necesar să se faciliteze parcurgerea cu succes a procesului de obținere a aprobărilor relevante pentru actorii neprofesioniști și necomerciali de pe piață.
Acest lucru ar trebui facilitat prin simplificare, acolo unde este necesar, și prin componente specifice în cazul în care acești actori nu au aceeași capacitate ca alți participanți pe piață profesioniști, dotați cu resurse suficiente.
Planificarea integrată pe mai multe niveluri și cartografierea energiei din surse regenerabile ar trebui să reflecte planificarea și cartografierea efectuate la nivel local și regional, precum și identificarea estimărilor privind personalul, formarea, finanțarea și nevoile tehnice ale autorităților de eliberare a autorizațiilor.
(8)
O implementare mai rapidă a proiectelor în domeniul energiei din surse regenerabile ar trebui să fie sprijinită prin planificarea integrată pe mai multe niveluri și cartografierea energiei din surse regenerabile de către statele membre, în coordonare structurată cu autoritățile locale și regionale.
Statele membre ar trebui să identifice zonele terestre, suprafețele, zonele subterane și zonele maritime necesare pentru instalarea de centrale de producere a energiei din surse regenerabile în vederea îndeplinirii contribuțiilor lor naționale la obiectivul revizuit pentru 2030 privind energia din surse regenerabile, prevăzut la articolul 3 alineatul (1) din Directiva (UE) 2018/2001, precum și obiectivele secundare prevăzute la articolul 15a, articolul 22a, articolul 23 alineatul (1), articolul 24 alineatul (4) și articolul 25 alineatul (1) din Regulamentul (UE) 2021/1119 și obiectivul privind neutralitatea climatică prevăzut la articolul 2.
Aceste zone ar trebui să reflecte traiectoriile lor estimate și capacitatea instalată totală planificată și ar trebui să fie identificate prin tehnologia din domeniul energiei din surse regenerabile stabilită în planurile naționale actualizate privind energia și clima ale statelor membre în temeiul articolului 14 din Regulamentul (UE) 2018/1999.
Identificarea terenurilor, a suprafețelor, a zonelor subterane și a apelor continentale și a zonelor maritime necesare ar trebui să ia în considerare disponibilitatea surselor regenerabile de energie și potențialul oferit de diferitele zone terestre și maritime pentru producția de energie din surse regenerabile în funcție de diferitele tehnologii, cererea de energie preconizată, ținând seama de eficiența energetică și a sistemului, în general și în diferitele regiuni ale statului membru, precum și disponibilitatea rețelei de energie și a infrastructurii rețelei relevante, a instalațiilor de stocare a energiei, inclusiv stocarea termică, și a altor instrumente de flexibilitate, având în vedere capacitatea necesară pentru a gestiona cantitatea tot mai mare de energie din surse regenerabile, de potențialul implicării active a cetățenilor în sistemul energetic, acționând în calitate de consumatori autonomi individuali sau prin agregatori și comunități de energie.
În plus, statele membre ar trebui să se asigure că autorizațiile administrative pentru construirea, realimentarea și exploatarea centralelor pentru producția de energie din surse regenerabile menționate la articolul 16 alineatul (1) și alineatul (2) sunt considerate decizii finale privind rezultatul procedurii autorității competente sau a autorităților competente privind determinarea destinației terenurilor pentru zona în care vor fi situate centralele respective.
(9)
Statele membre ar trebui să desemneze ca zone pretabile accelerării proiectelor de producere a energiei din surse regenerabile zonele care sunt deosebit de adecvate pentru dezvoltarea de proiecte în domeniul energiei din surse regenerabile, făcând distincție între tehnologii, și în care nu se preconizează ca implementarea tipului specific de surse regenerabile să aibă un impact semnificativ asupra mediului și siguranței alimentare în ceea ce privește producția agricolă.
Zonele de accelerare pentru energia din surse regenerabile ar trebui să fie deosebit de adecvate pentru instalarea de centrale de producere a energiei din surse regenerabile.
Cu toate acestea, instalațiile de ardere a biomasei ar trebui excluse din zonele de accelerare a producerii de energie din surse regenerabile, cu excepția instalațiilor situate într-o regiune ultraperiferică, astfel cum se menționează la articolul 349 din TFUE, unde, din cauza unor nevoi specifice, ar putea fi luate în considerare excepții.
La desemnarea zonelor pretabile accelerării proiectelor de producere a energiei din surse regenerabile, statele membre ar trebui să evite zonele protejate și să aibă în vedere planuri de refacere.
Ar trebui instituite zone de accelerare pentru energia din surse regenerabile cel puțin pentru turbinele eoliene și instalațiile solare și ar putea fi stabilite pentru instalațiile de producție a biometanului.
Statele membre pot desemna zone pretabile accelerării proiectelor de producere a energiei din surse regenerabile specifice pentru unul sau mai multe tipuri de centrale de energie din surse regenerabile și ar trebui să indice tipul sau tipurile de energie din surse regenerabile care sunt adecvate pentru a fi produse în fiecare zonă pretabilă accelerării proiectelor de producere a energiei din surse regenerabile.
(9a)
Producția de alimente trebuie să aibă prioritate față de producția de energie, iar producția de energie nu ar trebui să conducă la reducerea producției alimentare sau a randamentului culturilor, dar cele două activități pot și trebuie să coexiste și ar trebui să exploateze sinergii.
În acest scop, va fi necesară facilitarea producerii energiei din surse regenerabile în formele sale variate, în locuri care sunt ușor accesibile agricultorilor, și în conformitate cu nevoile exploatației.
Statele membre trebuie să evite desemnarea terenurilor agricole productive, a zonelor agricole care produc produse agroalimentare de înaltă calitate și produse cu o legătură specială cu peisajul și cultura locală ca fiind zone pretabile accelerării de proiecte de producere a energiei din surse regenerabile.
Exploatarea surselor regenerabile de energie, cum ar fi producția de biometan, ar trebui să fie încurajate în zonele foarte apropiate de siturile agricole, adică în apropierea terenurilor agricole și a amplasamentelor agricole, și în zonele neagricole situate pe terenuri agricole.
În mod prioritar, zonele pretabile accelerării de proiecte de